SKRIFTLIG FORESPØRGSEL E-3326/01

af Nelly Maes (Verts/ALE) til Kommissionen

(30. november 2001)

Om: Kommissionens forslag om at reducere sin delegation i Trinidad og Tobago

Regeringen i Trinidad og Tobago har fået meddelelse om, at Kommissionen efter en revision og nyvurdering af eksterne repræsentationer forslår at reducere sin repræsentation i Port of Spain. Regeringen er foruroliget og føler sig straffet.

Den vurdering, Kommissionen har foretaget, undervurderede i alvorlig grad delegationens arbejdsbyrde, idet den fokuserede på kriteriet udgifter til nationale programmer som

et måleredskab for resultat, hvorved den glemte at udvide ansvaret for programmer inden for rammerne af det regionale vejledende program. I forbindelse med det fortsatte engagement til fordel for at forbedre udnyttelsen af EUF-midler og som et middel til at fremme det udmærkede arbejdspartnerskab, der er opbygget i årenes løb mellem den nationale anvisningsberettigedes kontor og delegationen, oprettede Trinidad og Tobago i marts 2001 en særlig EUF-enhed under ministeriet for integreret planlægning og udvikling med et pligttro personale. Deres erfaring foranlediger dem til at konkludere, at siden da skal delegationen være en effektiv partner, dens minimumskrav med hensyn til personale er en ambassadør og to rådgivere. Opretholdelsen af eller en forøgelse af delegationens personalesupplement er endnu mere nødvendig i betragtning af Kommissionens afgørelse om at decentralisere og overdrage sin delegation øget beslutningsansvar.

Følgende fakta er relevante for vurderingen inden for rammerne af det andet kriterium politisk og økonomisk betydning. Trinidad og Tobago er den største Cariforum-importør og dets næststørste eksportør. Det er medlem og medgrundlægger af AVS. Det er værtsland for ca. fjorten internationale organisationer og otte regionale organisationer. Fire EU-medlemsstater opretholder missioner i Port of Spain, medens Trinidad og Tobago opretholder tre missioner i Europa. Placeringen i Trinidad og Tobago letter kommunikationen, herunder lufttransport og telekommunikation. Infrastrukturen og levevilkårene er udmærkede.

Er det på baggrund af ovenstående klogt at reducere Kommissionens repræsentation i Port of Spain?

Svar afgivet på Kommissionens vegne af Christopher Patten

(11. februar 2002)

Kommissionen besluttede den 3. juli 2001 yderligere at omstrukturere sit net af eksterne repræsentationer ved udgangen af 2002. Som følge af denne beslutning og på baggrund af den eksterne tjenestes stramme budget vil delegationen i Trinidad og Tobago blive ledet af en delegationschef, der ikke har bopæl i landet. Denne beslutning omfatter elementer af Kommissionens eksterne tjenestes udvikling, og mange delegationer i hele verden er påvirket. Den følger af de reformer, der blev indledt i 1996 med henblik på at rationalisere Kommissionens eksterne repræsentation og samtidig bevare den størst mulige rækkevidde og sikre kvaliteten af dens aktiviteter. Det har været nødvendigt at træffe vanskelige beslutninger om at strømline visse delegationer og lukke andre. I den nuværende stramme finansielle situation var dette den eneste måde, hvorpå Kommissionen kunne reagere på nye fordringer på dens begrænsede ressourcer.

Delegationen i Trinidad og Tobago forbliver på plads, bemandet af en embedsmand som chargé d'affaires med sit eget lokale personale. Delegationen vil således som nu kunne følge vigtige spørgsmål i forbindelse med udviklingssamarbejde, politiske og økonomiske anliggender og handel. Delegationschefen i Guyana vil også blive akkrediteret som delegationschef uden bopæl for Trinidad og Tobago. Delegationen i Guyana har allerede en regional rolle og har kapacitet til at levere ekspertbistand i regionen. Delegationen vil endvidere blive styrket for bedre at kunne klare det nye ansvar for Trinidad og Tobago.